HK Handel og HK Privat i Nordjylland vil hæve stemmeprocenten for den nye overenskomst.

HK Handel og Privat i Nordjylland er på stemmejagt. De vil forsøge at skaffe flere stemmer til en urafstemning om den nye overenskomst på det private arbejdsmarked. I jagten på stemmerne tager de derfor ud over besøger omkring 600 nordjyske butikker og virksomheder, hvor HKs medlemmer arbejder. - Vi skal have stemmeprocenten op denne gang, siger formanden for HK Handel Nordjylland, Kate Ziegler. - Overenskomsten er jo demokratisk, og det er medlemmerne selv, der vedtager eller forkaster deres overenskomst. Derfor er det vigtigt for os, at så mange som overhovedet muligt bruger deres demokratiske ret og deltager i afstemningen. Det er jo det, der giver overenskomstsystemet sin styrke, siger Kate Ziegler. Ved seneste overenskomstfornyelse i 2010 deltog kun 21,17 procent af HK Handels medlemmer i afstemningen. Nu håber HK, at man kan hæve stemmeprocenten ved blandt andet at gøre det muligt at stemme elektronisk via internettet.